«Этана»-м къыпэхъун Европэм щыIэкъым
КъБР-м и Iэтащхьэ Къанокъуэ Арсен Правительствэм хэтхэр щIыгъуу мэлыжьыхьым и 4-м Май куейм зэIущIэ щригъэкIуэкIащ. Ахэр япэу кIуащ полимер къабзэ къыщIэзыгъэкI «Этана» заводыр щаухуэну щIыпIэм. Абы и унафэщI Iэщын Сергей жиIащ IуэхущIапIэм лэжьэн щIидзэмэ, цIыху 3500-м щIигъу лэжьыгъэ IэнатIэкIэ къызэрагъэпэщыну зэрамурадыр, абыхэм я улахуэр ику иту сом мин 40-м нэблагъэу зэрыщытынур. Заводыр ухуэным хэлъхьэныгъэ мыцIыкIу хуэзыщI, Швецием къикIа гупым КъБР-м и Iэтащхьэр къагъэгугъащ ухуэныгъэхэр и чэзум зэфIагъэкIыну. Май куейм щаухуэ «Этана»-м къыпэхъун завод нобэкIэ Европэм щыIэкъым.
КъыкIэлъыкIуэу Къанокъуэм иунэтIащ куей сымаджэщымрэ поликлиникэмкIэ. Абыхэм я унафэщIым, лэжьакIуэхэм захуигъэзащ, гукъеуэ яIэмэ зригъэщIащ. Май куей поликлиникэм и лэжьакIуэхэм КъБР-м и Iэтащхьэм зыкъыхуагъэзащ, 2011 гъэ лъандэрэ зэгъэпэщыжын ямыух я IуэхущIапIэм къекIуалIэ сыма-джэхэри езыхэри хуабжьу гугъу зэрехьым къыхэкIыу, Iэмал зэриIэкIэ, Iуэхум хэкIыпIэ къыхуагъуэтыну щIэлъэIуу.
«Севкаврентген»-м къыщIигъэкI Iэмэпсымэхэр, абыхэм я лэжьэкIэр зригъэлъэгъуа нэужь, КъБР-м и Iэтащхьэм щIыпIэ самоуправленэмкIэ органхэм я лIыкIуэхэр щIэсу зэIущIэ иригъэкIуэкIащ. Абы и пэщIэдзэм Къанокъуэм жиIащ министрхэм зыгуэркIэ зыхуагъэзэнумэ, зыщIэупщIэн щыIэмэ жаIэну.
Къанокъуэ Арсен и псалъэхэм къыхигъэщащ мыпхуэдэ зэIущIэхэр щIэх-щIэхыурэ ирагъэкIуэкIмэ зэрыфIэкъабылыр, Iуэхум и пэжыпIэр къэпщIэн папщIэ псори уи нэкIэ плъагъумэ зэрынэхъыфIыр, къэрал къулыкъущIапIэм и къудамэ псори зэдэлажьэмэ, я Iуэхухэр нэхъыфIу зэфIэха хъуну къызэрилъытэр. Махуэм и кIуэцIкIэ ялъэгъуахэмрэ ар къазэрыщыхъуамрэ и гугъу щищIым, Къанокъуэм къыхигъэщащ мы куейм щыпсэухэр зэрыгуащIафIэр, щIым телэжьэнкIи, Iэщ гъэхъункIи сыт щыгъуи адрейхэм къахэжаныкIыу зэрыщытыр. Ар щхьэхуэу къытеувыIащ КИФЩI-м и зыужьыныгъэм хэлъхьэныгъэшхуэ хуэзыщIыну зыщыгугъ «Этана» проектым, нэгъуэщIхэми.
ЗэIущIэм къыщыпсэлъащ КъБР-м экономикэ зыужьыныгъэмкIэ и министр Мусуков Алий. Абы и гугъу ищIащ мы щIыналъэм хухах мылъкумрэ ар къэгъэсэбэпа зэрыхъумрэ. ЗэфIагъэкIа Iуэхухэр, я мурадхэр къызэщIэзыкъуэ псалъэмакъ къызэхуэсахэр щIигъэдэIуащ Май куей администрацэм и унафэщI Шипов Владимир.
КъБР-м и Iэтащхьэ Къанокъуэ Арсен Май куейм зэрыщыIам теухуа тхыгъэ убгъуа ди газетым и къыкIэлъыкIуэ номерхэм ящыщ зым тетынущ.
Щомахуэ Залинэ.
